A BIZOTTSÁG HATÁROZATA
(2005. március 7.)
az élő szarvasmarhaféléknek az Egyesült Királyságon való átszállításáról
(az értesítés a B(2005) 509. számú dokumentummal történt)
(EGT vonatkozású szöveg)
(2005/177/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendeletre (1), és különösen annak 15. cikke (3) bekezdésére,
mivel:
(1)
A szarvasmarhák szivacsos agyvelőbántalma elleni sürgős intézkedésekről, a 94/474/EK határozat módosításáról és a 96/239/EK határozat hatályon kívül helyezéséről szóló, 1998. március 16-i 98/256/EK tanácsi határozat (2) előírása szerint az Egyesült Királyságnak biztosítania kell azt, hogy a területéről élő szarvasmarhafélék ne kerüljenek szállításra más tagállamokba vagy harmadik országokba.
(2)
A jelenleg Írországból az európai szárazföldre élő szarvasmarhát szállító komptársaságok szolgáltatásainak küszöbön álló megszüntetése nagymértékben befolyásolja majd az élő szarvasmarhafélék kereskedelmét Írország és más tagállamok között.
(3)
Így rendelkezéseket kell hozni az élő szarvasmarhafélék Írországból az Egyesült Királyságon keresztül történő szállításának a lehetővé tételére. Az efféle átszállítást azonban szigorú feltételekhez és ellenőrzésekhez kell kötni azért, hogy a 98/256/EK határozat hatályban lévő rendelkezései ne sérüljenek.
(4)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 98/256/EK határozat sérelme nélkül az Egyesült Királyságnak engedélyeznie kell az Írországban feladott élő szarvasmarhafélék (a továbbiakban: az állatok) megszakítás nélküli szállítását az Egyesült Királyságon keresztül más tagállamokba, az ezen határozatban előírt feltételek betartása mellett.
2. cikk
A 64/432/EGK tanácsi irányelv (3) által előírt, az Írországból az Egyesült Királyságon keresztül más tagállamokba szállított állatokat kísérő egészségügyi bizonyítványoknak a következő szöveget kell tartalmazniuk:
„Állatok, amelyek megfelelnek a 2005. március 7-i 2005/177/EK bizottsági határozat rendelkezéseinek”
3. cikk
Az állatoknak Írországból az Egyesült Királyságon keresztül más tagállamokba való szállítása az 1. cikk előírásai szerint csak abban az esetben engedélyezhető, ha erről az írországi illetékes hatóság legalább két munkanappal korábban előzetes értesítést küld:
a)
az Egyesült Királyság központi hatóságának;
b)
valamennyi, az állatok szállításában érintett tagállam központi hatóságának; és
c)
a célállomás tagállama központi és helyi illetékes hatóságának.
4. cikk
Írország illetékes hatósága biztosítja azt, hogy az állatokat szállító jármű hivatalosan le legyen pecsételve; a pecsét a helyén marad az Egyesült Királyságon keresztül történő szállítás teljes időtartama alatt, kivéve ha annak eltávolítása az 5. cikkben megjelölt hivatalos vizsgálat céljából vagy állatvédelmi célból történik.
Az illetékes írországi hatóság a 2. cikkben említett egészségügyi bizonyítványon feltünteti a pecsét számát (számait).
5. cikk
Amennyiben az állatokat állatvédelmi célból vagy hivatalos vizsgálat céljából ki kell rakni az Egyesült Királyság területén, a szállító erről haladéktalanul értesíti az adott tagállam illetékes hatóságát.
Az érintett állatok nem folytathatják az útjukat, kivéve ha az alábbi feltételek teljesülnek:
a)
a járműre történő visszrakodás az Egyesült Királyság illetékes hatósága felügyelete alatt történik;
b)
a jármű a visszarakodást követően azonnal lepecsételésre kerül ismét; és
c)
a Mellékletben meghatározott kiegészítő bizonyítvány kerül kibocsátásra.
6. cikk
Az Egyesült Királyság illetékes hatósága elvégzi a megfelelő ellenőrzéseket az e határozat végrehajtásának, és különösen annak a biztosítására, hogy a pecsétek az 5. cikk előírása szerint sértetlenek az Egyesült Királyság területét elhagyó járműveken.
Ez az illetékes hatóság a 2. cikkben említett egészségügyi bizonyítvány hivatalos lepecsételésével vagy a Mellékletben meghatározott kiegészítő bizonyítvány kibocsátásával megerősíti az e határozat rendelkezéseinek való megfelelést.
Az e határozat rendelkezéseitől való eltérés esetén az állatok nem folytathatják útjukat a célállomásra. Ezeket az állatokat vissza lehet tartani, amíg az állat- és közegészségügyi megfontolásoknak megfelelően a következők valamelyikére várnak: levágás, megsemmisítés, illetve a feladó tagállam beleegyezése esetén a származási helyre való visszajuttatás.
7. cikk
Ennek a határozatnak a tagállamok a címzettjei.
Kelt Brüsszelben, 2005. március 7-én.